VSRS Sklep I R 140/2025
Sodna praksa Vrhovnega sodišča, 2025-08-20

dr. Mateja Končina Peternel (preds.), mag. Nina Betetto (poroč.), Vladimir Horvat

CIVILNO PROCESNO PRAVO - MEDNARODNO ZASEBNO PRAVO - NEPRAVDNO PRAVO

ordinacija pristojnosti - določitev krajevno pristojnega sodišča - postopek razglasitve pogrešane osebe za mrtvo - lega nepremičnine - začetek postopka - izključna pristojnost slovenskega sodišča

Po razpoložljivih podatkih, ki izhajajo iz predloga, trenutno ni mogoče izključiti mednarodne pristojnosti slovenskega sodišča. Ni znano zadnje prebivališče nasprotnega udeleženca, prav tako ne, da bi bil državljan katere druge države. Vrhovno sodišče je kot pristojno določilo sodišče, na območju katerega leži nepremičnina, ki je glede na podatke iz zemljiške knjige v lasti nasprotnega udeleženca. To je hkrati sodišče, pred katerim postopek razglasitve za mrtvega že poteka.

Za odločanje v tej zadevi se določi Okrajno sodišče na Vrhniki.

1. Pred Okrajnim sodiščem na Vrhniki poteka postopek zaradi razglasitve pogrešanca za mrtvega. Predlagatelj navaja, da je (bil) nasprotni udeleženec rojen leta 1886. Znano je, da je prebival na območju Logatca, nato pa naj bi se izselil v Ameriko in tam tudi umrl. Nasprotni udeleženec je zemljiškoknjižni lastnik nepremičnine, ki jo ima predlagateljeva družina v posesti že več kot sto let, predlagatelj pa želi lastništvo ustrezno formalno urediti.

2. Okrajno sodišče na Vrhniki je na Vrhovno sodišče vložilo predlog za določitev krajevno pristojnega sodišča. Pojasnjuje, da ni znano zadnje stalno ali začasno prebivališče nasprotnega udeleženca, neznani pa so tudi podatki o njegovem državljanstvu, zato ni mogoče izključiti slovenske sodne pristojnosti.

3. Za odločanje v tej zadevi se določi Okrajno sodišče na Vrhniki.

4. Sodišče Republike Slovenije je izključno pristojno za razglasitev pogrešanega slovenskega državljana za mrtvega, ne glede na to, kje je imel stalno prebivališče (prvi odstavek 78. člena Zakona o mednarodnem zasebnem pravu in postopku (ZMZPP)). Če krajevne pristojnosti ni mogoče določiti skladno z merilom stalnega oziroma začasnega prebivališča nasprotnega udeleženca, ker to ni znano, hkrati pa je za odločanje pristojno sodišče Republike Slovenije, Vrhovno sodišče določi krajevno pristojno sodišče za odločanje v konkretni zadevi (šesti odstavek z zvezi s prvim in četrtim odstavkom 11. člena Zakona o nepravnem postopku (ZNP-1)).

5. Po razpoložljivih podatkih, ki izhajajo iz predloga, trenutno ni mogoče izključiti mednarodne pristojnosti slovenskega sodišča (tretji odstavek 48. člena in 78. člen ZMZPP). Ni znano zadnje prebivališče nasprotnega udeleženca, prav tako ne, da bi bil državljan katere druge države. Upoštevajoč dejstvo, da je nasprotni udeleženec lastnik nepremičnine na območju Okrajnega sodišča na Vrhniki, pred katerim postopek razglasitve za mrtvega že poteka, je Vrhovno sodišče odločilo, kot izhaja iz izreka tega sklepa.

Zakon o nepravdnem postopku (2019) - ZNP-1  - člen 11, 11/1, 11/4, 11/6

Zakon o mednarodnem zasebnem pravu in postopku (1999) - ZMZPP  - člen 48, 48/3, 78, 78/1

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.